En kvinde overhældte i marts i år sin lejlighed på Vesterbro i Aalborg med brændbare væsker. Møbler og trægulve blev overhældt med sprit og linolie, hvorefter kvinden placerede flere stearinlys og fyrfadslys rundt omkring i lejligheden. Forsøget på at antænde lejligheden mislykkedes imidlertid, da politiet trængte ind i lejligheden, hvorefter kvinden blev anholdt. Kvinden er siden kommet i psykiatrisk behandling. Ved Retten i Aalborg blev kvinden tirsdag idømt en behandlingsdom for forsøget på brandstiftelse, og det betyder at kvinden fortsætter sin behandling på den psykiatriske afdeling under tilsyn af kriminalforsorgen. Det oplyser nordjyske.dk
En aalborgensisk kvinde blev tirsdag idømt en behandlingsdom, fordi hun i marts forsøgte at sætte ild til sin lejlighed på Vesterbro i Aalborg.